Ludovic Orban: Începem pregătirea strategiei pentru o moțiune de cenzură

Președintele PNL, Ludovic Orban, a anunțat astăzi că partidul pe care îl conduce va începe pregătirea strategiei pentru adoptarea unei moțiuni de cenzură împotriva Guvernului Dăncilă.

„Bătălia noastră cu această coaliţie toxică continuă şi se va da pe toate fronturile. Vom ataca, cu siguranţă, cu o moţiune de cenzură şi începem pregătirea strategiei pentru adoptarea acestei moţiuni de cenzură”, a anunțat Orban, citat de Agerpres.

Principalele motive invocate de liderul PNL pentru inițierea demersului de demitere a Executivului sunt nerealizările economice ale guvernării PSD.

Orban a subliniat că aproape tot ceea ce face Puterea duce la „distrugerea credibilităţii, a echilibrului economic şi a oricărei şanse de dezvoltare”. Preşedintele liberalilor a susţinut că, în primul trimestru, creşterea economică a fost zero, se remarcă o creştere alarmantă a datoriei externe – cu 2 miliarde de euro, deficitul bugetar a ajuns la 0,48%, ROBOR – la 2,72%, deficitul comercial a crescut cu 200 milioane de euro în fiecare lună, iar inflaţia este cea mai mare din Europa – 5,2%. De asemenea, el a invocat faptul că guvernarea „atentează” la pilonul II de pensii.

Preşedintele PNL a subliniat şi că, în ceea ce priveşte absorbţia fondurilor europene, este „un dezastru inimaginabil”.

„Avem suficiente temeiuri pentru a depune zece moţiuni de cenzură, nu o moţiune de cenzură, dar ea trebuie pregătită cu foarte multă migală”, a precizat Orban.

El a arătat că se va discuta cu toţi parlamentarii, mai puţin cu Liviu Dragnea, pentru susţinerea moţiunii de cenzură.

„Eu nu cred că la ora actuală PSD mai poate să sprijine acest Guvern. Dacă îl sprijină înseamnă că se fac de râs, înseamnă că şi-au pierdut orice urmă de bun simţ şi de responsabilitate faţă de destinul României”, a conchis Ludovic Orban.

Pentru a fi adoptată, o moțiune de cenzură trebuie să primească cel puțin 234 de voturi, adică jumătate plus unu din numărul total de parlamentari. În acest moment, majoritatea este compusă din PSD și ALDE și susținută de UDMR și deputații minorităților, formațiuni care au împreună 292 de parlamentari, în timp ce Opoziția (PNL, USR, PMP, neafiliați) contabilizează abia 173 de senatori și deputați. Pentru a coaliza o majoritate, de partea Opoziției trebuie să treacă UDMR (30 parlamentari), minoritățile (17 deputați) și cel puțin 14 parlamentari de la PSD sau ALDE.

G4Media.ro a scris, în exclusivitate, despre faptul că Victor Ponta negociază intens cu parlamentari PSD care ar fi pe locuri neeligibile după căderea partidului în sondaje și intenționează să-și facă grup parlamentar la Camera Deputaților chiar în cursul acestei săptâmâni. Dacă va reuși să ajungă la zece, va întruni numărul minim necesar pentru a-i cere lui Liviu Dragnea să-i aprobe formarea grupului, au declarat pentru G4Media.ro surse apropiate de fostul premier. Potrivit surselor citate, Ponta ar mai avea nevoie de trei parlamentari pentru ca partidul Pro România să-și poată forma grup parlamentar după modelul UNPR. Una din mize ar putea fi moțiunea de cenzură anunțată de liberali și de USR după ce președintele Iohannis a cerut demisia premierului Viorica Dăncilă.